CELEX: 52014PC0344
Language: hu
Date: 2014-06-17
Title: Javaslat AZ EURÓPAI PARLAMENT ÉS A TANÁCS IRÁNYELVE a Föld-megfigyelési műholdas adatok kereskedelmi célú terjesztéséről

|
			
		
		
		52014PC0344
		
			Javaslat AZ EURÓPAI PARLAMENT ÉS A TANÁCS IRÁNYELVE a Föld-megfigyelési műholdas adatok kereskedelmi célú terjesztéséről /* COM/2014/0344 final - 2014/0176 (COD) */
			
				
		
		
			
			   	INDOKOLÁS
1.           A JAVASLAT HÁTTERE
A Bizottság az Európai Unió űripari
politikájáról szóló, „Az űrágazatban rejlő gazdasági növekedési
potenciál kibontakoztatása” című, 2013. februári közleményében[1] az űripari
politika egyik célkitűzéseként egy átfogó szabályozási keret megteremtését
jelölte ki a jogszabályok összhangjának javítása, valamint az űrrepüléssel
kapcsolatos termékek és szolgáltatások európai piaca kialakulásának ösztönzése
érdekében. A közlemény ezzel összefüggésben közelebbről egy olyan lehetséges
jogalkotási kezdeményezésre utal, amely a nagy felbontású műholdas adatok
kereskedelmi célokra történő előállítását és terjesztését célozná. A
Tanács a fent említett közleményre vonatkozó, 2013. május 30-i
következtetéseiben elismeri, hogy a világűrrel kapcsolatos tevékenységek
biztonságának, védelmének és fenntarthatóságának, valamint gazdasági
fejlődésének előmozdítása érdekében meg kell vizsgálni a hatályban
lévő jogi keretet, és felkéri a Bizottságot, hogy vizsgálja meg, szükség
van-e egy, az űrrel kapcsolatos kérdésekre vonatkozó jogalkotási keret
kidolgozására a belső piac megfelelő működésének biztosításával
összefüggésben.
A fentiekkel összhangban az irányelvre
irányuló jelen javaslat a műholdas Föld-megfigyelési adatok Unión belüli,
kereskedelmi célú terjesztésére vonatkozik, valamint közelebbről arra a
kérdésre, hogy meg kell határozni és ellenőrizni kell az adatok olyan
külön kategóriáját alkotó nagy felbontású műholdas adatokat (high
resolutions satellite data, HRSD), amely kereskedelmi célú terjesztés esetén
differenciált szabályozási rendszert igényel. A javaslat a nagy felbontású
műholdas adatok és a kapcsolódó szolgáltatások belső piaca
megfelelő működésének és fejlesztésének biztosítására törekszik egy
valamennyi tagállamra kiterjedő, átlátható, pártatlan és következetes jogi
keret megteremtésével. Erre az irányelvre azért van szükség, mivel az EU
szintjén nincs kifejezett jogi garancia arra vonatkozóan, hogy a kereskedelmi
szolgáltatóknak az Unión belül ingyen és korlátozás nélkül kellene terjeszteniük
a műholdas adatokat, kivéve a nagy felbontású műholdas adatként
meghatározható adatok terjesztését, amelyet azért kell ellenőrizni, mert
ezen adatok engedély nélküli kezelése potenciálisan komoly kockázattal jár.
Ezenkívül a nagy felbontású műholdas adatok kezelésére, valamint az ezen
adatokra épülő szolgáltatásokra és termékekre vonatkozó nemzeti
szintű szabályozás tekintetében sem létezik közös megközelítés. Ennek
következtében Európában a szabályozási keret széttagolt, a koherencia, az átláthatóság
és a kiszámíthatóság hiánya jellemzi, ez pedig akadályozza a piac teljes
körű kibontakozását. Emellett ahogy nő a nagy felbontású adatok
kezelésére képes tagállamok száma, ez valószínűleg tovább súlyosbítja a
hatályos szabályozási keret széttagoltságának problémáját, és ezáltal újabb
akadályokat teremt a belső piacon és még jobban akadályozza a
versenyképességet.
E problémák leküzdése céljából ez a javaslat a
műholdas adatok terjesztésére vonatkozó tagállami jogszabályok közelítését
célozza meg az összhang megteremtése érdekében. Segít csökkenteni az ágazatot
gátló bürokratikus akadályokat, és megkönnyíti a jogszabályi követelményeknek
való megfeleléshez szükséges erőfeszítéseket. Javulni fog az üzlet
kiszámíthatósága, mivel egyértelműbbek lesznek a vállalkozások alapítására
és működtetésére vonatkozó feltételek. Csökkenni fognak az üzleti
veszteségek, amelyek az adatszerzésre vonatkozó egyértelmű és kiszámítható
feltételek hiányából fakadhatnak, és új üzleti lehetőségeket lehet majd
kiaknázni. A javaslatnak jelentős pozitív hatása lesz a nagy felbontású
műholdas adatokat előállító vállalkozások alapítására és
működtetésére, valamint az adatok értékesítésére.
2.           AZ
ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
Mintegy két év alatt a Bizottság közvetlenül
vagy külső szakértőket bevonva, az űrrel kapcsolatos és
térinformatikai tevékenységekben érintett valamennyi tagállami intézményi
szereplővel és az értéklánc számos szereplőjével konzultációt folytatott
a javaslathoz kapcsolódó kérdésekről. 
A Bizottság által megrendelt két tanulmány,
amelyben külső tanácsadók elemezték a nagy felbontású műholdas
adatokra vonatkozó, hatályban lévő szabályozási keretet, más források
mellett alapul szolgált a Bizottság hatásvizsgálatához. A tanulmányok
megállapították, hogy eltérő szabályok és megközelítések vonatkoznak a
nagy felbontású műholdas adatok terjesztésére.
Német és francia szakértők tájékoztatták
a Bizottságot a két országban megvalósított megfelelő szabályozási
rendszerekről (eddig csupán Németország és Franciaország fogadott el
kifejezetten a nagy felbontású műholdas adatokkal összefüggő
műszaki kapacitásról szóló jogszabályt). Ugyanakkor a szakértők
üdvözölték a közös uniós keret gondolatát. 2012 márciusában a
világűrrel foglalkozó jogi szakértők részvételével munkaértekezletre
került sor, amelynek során megerősítést nyert, hogy a műholdas
adatokra vonatkozó szabályozási keretrendszer igen széttagolt Európában. A
Bizottság 2012 márciusa és 2013 októbere között többször is bemutatta
a nagy felbontású műholdas adatokra vonatkozó észrevételeit az
űrpolitikával foglalkozó szakértői csoportnak (SPEG), amelyet
tagállami űrszakértők alkotnak. A szabályozási beavatkozás kérdése és
megvalósításának lehetőségei megvitatásra kerültek. 
2013 júniusában és júliusában
konzultációra került sor az érdekelt felekkel, amely egy, az
adat-viszonteladóknak küldött online kérdőívből, valamint az
adatszolgáltatók és az adat-viszonteladók véleményének felmérésére szolgáló
nyilvános meghallgatásból állt. 
Ezeknek a konzultációknak a legfőbb
tanulságai az alábbiak szerint foglalhatók össze:
–                        
Az ágazat képviselői és különösen az
adat-viszonteladók megerősítették, hogy a műholdas adatok és
különösen a nagy felbontású műholdas adatok elosztására vonatkozó hatályos
jogi keret nem átlátható, nem kiszámítható, és nem biztosít egyenlő
bánásmódot, ennélfogva akadályozza a piac teljes kibontakozását. A túlnyomó
többség úgy ítéli meg, hogy egy e helyzet megoldására tett intézkedés javítaná
az üzleti környezetet. 
–                        
A tagállamok általában véve nyitottak egy, a kis
felbontású adatok szabad forgalmazására kifejezett garanciákat nyújtó, a
műholdas adatok terjesztésére vonatkozó közös uniós megközelítés
elfogadására, , különösen pedig a nagy felbontású műholdas adatokkal
összefüggő biztonsági és piaci kérdések hatékony és integrált kezelésének
biztosítására. Az alkalmazott intézkedéseknek arányosnak kell lenniük, és
biztosítaniuk kell a szükséges mértékű biztonságot. A tagállamok azt is
hangsúlyozták, hogy a biztonsági vonatkozású döntésekért a végső
felelősséget továbbra is a nemzeti hatóságoknak kell viselniük.
Az e javaslatot kísérő hatásvizsgálat az
alapforgatókönyvön kívül három szakpolitikai lehetőséget határoz meg,
amelyek a Föld-megfigyelési adatoknak az Európai Unióban való kezelésére és
terjesztésére szolgáló keret létrehozásával törekednek a kitűzött cél
elérésére: 1. lehetőség – Alapforgatókönyv, 2. lehetőség –
Ajánlások és iránymutatások, 3. lehetőség – Alap-jogiaktus és
4. lehetőség – Kibővített hatályú jogi aktus.
Az azonosított problémák, többek között az
átláthatóság, a kiszámíthatóság és az egyenlő bánásmód hiánya abból fakad,
hogy nem létezik egységes fogalommeghatározás a nagy felbontású műholdas
adatokra, hiányoznak a keretkritériumok annak eldöntésére, hogy bizonyos nagy
felbontású műholdas adatokat bizalmasnak kell-e tekinteni vagy sem,
nincsenek sem egyértelmű engedélyezési eljárások, sem szabad forgalmazásra
vonatkozó garanciák, sem pedig olyan egyértelmű követelmények, amelyek
teljesítésével nagy felbontású műholdas adatok szolgáltatójává lehet
válni. Az alapforgatókönyv kivételével valamennyi szakpolitikai lehetőség
e kérdések megoldására törekszik. A 3. és a 4. lehetőség között a
hatályban van különbség, mivel a 4. lehetőség magában foglalja az
adatszolgáltató státusz megszerzéséhez szükséges engedélyezést, míg a
3. lehetőség ezt a tagállamokra hagyja.
Az előnyben részesített szakpolitikai
lehetőség a 3. lehetőség, amely megfelelő mértékű
gazdasági, stratégiai és társadalmi előnyöket nagymértékű
hatékonysággal és eredményességgel ötvöz, ugyanakkor a lehető legnagyobb
mozgásteret hagyja a tagállamoknak arra, hogy területükön ellenőrizzék az
adatszolgáltató vállalkozásokat.
3.           A
JAVASLAT JOGI ELEMEI
Mivel a kezdeményezés a belső piac
létrehozásának és működésének biztosítása érdekében rendelkezik a
harmonizációról, az irányelv megfelelő jogalapja az EUMSZ 114. cikke.

A Szerződés szóban forgó rendelkezése
általában két különböző típusú helyzetben alkalmazandó:
–                        
amennyiben a jogi aktus hozzájárul az alapvető
szabadságok gyakorlását gátló lehetséges akadályok felszámolásához;
–                        
amennyiben a jogi aktus hozzájárul a versenyben az
eltérő nemzeti szabályok miatt várhatóan kialakuló jelentős
torzulások megszüntetéséhez.
Az EUMSZ 114. cikke szerinti javaslatok
vizsgálatára vonatkozó gyakorlati normát az ítélkezési gyakorlat határozza meg,
amely kimondja, hogy a támogatott intézkedéseknek valóban arra kell
szolgálniuk, hogy javítsák a belső piac létrehozására és működésére
vonatkozó feltételeket, és az ilyen hatásuknak ténylegesen lehetségesnek kell
lennie[2].
Ez a javaslat az alábbi okok miatt összhangban
áll az EUMSZ 114. cikkének alkalmazásából eredő követelményekkel:
–                        
Először is a kis felbontású műholdas
adatok szabad forgalmazására vonatkozó kifejezett garanciák révén tisztázódik,
hogy a meghatározás hatályán kívül eső minden adat „üzleti felhasználásra
kész” adatnak minősül, amely haladéktalanul, szabadon forgalmazható, ami
lehetővé teszi, hogy az üzleti ciklusok akadálytalanul működjenek
(5. cikk);
–                        
Másrészt a nagy felbontású műholdas adatok
egységes műszaki paramétereinek meghatározásával (4. cikk)
lehetővé válik a részletes jogi rendszer egységes alkalmazási körének
meghatározása, és a nagy felbontású műholdas adatok belső piacának
mint a Föld-megfigyelési piac sajátos részének körülhatárolása. Továbbá ha
tisztázzuk, hogy mely típusú vagy minőségű műholdas adatok
sérthetnek biztonsági érdekeket, amely adatokat ennélfogva bizonyos feltételek
mellett szabad csak terjeszteni, meg tudjuk határozni a köz védelmének
biztosítására legalkalmasabb eljárási követelményeket;
–                        
Harmadrészt ez az irányelv – a szabályozási keret
koherenciáját, átláthatóságát és kiszámíthatóságát fokozva – a nagy felbontású
műholdas adatok Unióbeli szabad forgalmazását gátló, a nemzeti
joghatósággal összefüggő akadályokat kívánja megszüntetni/megelőzni a
szűrési, illetve engedélyezési eljárásokkal. A tervek szerint a nagy
felbontású műholdas adatok ezen irányelv szerint jóváhagyott terjesztését
a későbbiekben nem lehet felülvizsgálni, akadályozni vagy korlátozni,
amennyiben a terjesztés megfelel a végrehajtott szűrési vagy engedélyezési
eljárásnak (lásd a 6. cikk (3) bekezdését);
–                        
Negyedrészt ez a pozitív integrációra törekvő
javaslat rendelkezik a nagy felbontású műholdas adatok terjesztésére
vonatkozó alapeljárásokról, és előmozdítja, hogy az adatszolgáltatók
valamennyi uniós adat-viszonteladót egyenlő és megkülönböztetésmentes
bánásmódban részesítsenek, megakadályozza a verseny valószínű torzulását,
ezenkívül növeli a nagy felbontású műholdas adatok terén létező piaci
lehetőségeket (lásd a 7. és a 8. cikket).
A javaslat céljára választott szabályozási
megközelítés a részleges harmonizáció. Megerősíti a kis felbontású
műholdas adatok szabad forgalmazásának elvét, és a nagy felbontású
műholdas adatokra vonatkozó tagállami jogszabályoknak csupán korlátozott
számú, olyan kulcsfontosságú szabályozási elemét célozza meg, amelyek
megfelelő mértékben ki vannak dolgozva ahhoz, hogy össze lehessen
őket hangolni. 
A jogszabályok tervezett közelítése ezért
korlátozott, és tiszteletben tartja mind a szubszidiaritás, mind az arányosság
elvét (lásd az EUMSZ 5. cikkének (3)–(4) bekezdését).
Így
különösen: 
–                        
a szubszidiaritás tekintetében a javaslat a
műholdas adatok Unión belüli terjesztésére vonatkozó egységes
megközelítést kialakítva, valamint a kis és a nagy felbontású műholdas
adatokat a javasolt műszaki fogalommeghatározások alapján megkülönböztetve
megteremti az uniós dimenziót. A javaslat továbbá a nagy felbontású
műholdas adatok terjesztésének értékelésére szolgáló, tranzakciókon és
metaadatokon alapuló egységes megközelítést, valamint átlátható eljárásokat
állapít meg, míg a nem szabályozott kérdéseket (mint például az
adatszolgáltatók engedélyezését és ellenőrzését) a nemzeti tagállamok
hatáskörébe utalja, hogy azok a nemzeti szabályozási hagyományaiknak
megfelelően rendezzék azokat,
–                        
az arányosság tekintetében az összehangolandó
szabályozási elemek körültekintő kiválasztásával a javaslat biztosítja,
hogy az uniós fellépés arányos legyen a feltárt problémákkal, és az előírt
intézkedések valóban a legmegfelelőbbek legyenek az irányelvjavaslat
1. cikkében megállapított célkitűzések elérésére.
Figyelembe véve, hogy számos működési
kérdés tekintetében a nemzeti jogalkotás a megfelelő, ugyanakkor a
tagállamok jogos biztonsági érdekei indokolttá teszik a nemzeti jogszabályok
közötti bizonyos fokú eltéréseket, egy olyan rendelet, amely egy mindenre
kiterjedő uniós rendszerrel váltja fel a hatályban lévő tagállami
jogszabályokat, sem nem indokolt, sem nem kívánatos a tagállamok számára. 
Következésképpen egy irányelv jelentené azt a
kellő jogalkotási rugalmasságot, amellyel biztosítható, hogy a
szabályozási intézkedés a Föld-megfigyelési műholdas adatok kereskedelmi
hasznosítására szolgáló rendszernek csak a legrelevánsabb és kellően kidolgozott
szabályozási elemeinek harmonizációjára korlátozódjon.
4.           KÖLTSÉGVETÉSI
HATÁSOK
A javaslat
nincs hatással az operatív költségvetésre. A mellékelt pénzügyi kimutatás
bemutatja a javaslat költségvetésre gyakorolt hatását.
2014/0176 (COD)
Javaslat
AZ EURÓPAI PARLAMENT ÉS A TANÁCS
IRÁNYELVE
a Föld-megfigyelési műholdas adatok
kereskedelmi célú terjesztéséről
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre és különösen annak 114. cikke
(1) bekezdésére,
tekintettel az Európai Bizottság javaslatára,
a jogalkotási aktus tervezete nemzeti
parlamenteknek való megküldését követően,
tekintettel az Európai Gazdasági és Szociális
Bizottság véleményére[3],

rendes jogalkotási eljárás keretében,
mivel:
(1)       A Bizottság „Az Európai Unió
űripari politikája – az űrágazatban rejlő gazdasági növekedési
potenciál kibontakoztatása” című, 2013. február 28-i
közleményében[4]
az űripari politika egyik célkitűzéseként egy átfogó szabályozási
keret megteremtését jelölte ki a jogszabályok összhangjának javítása, valamint
az űrrepüléssel kapcsolatos termékek és szolgáltatások uniós piaca
kialakulásának ösztönzése érdekében. A közlemény ezzel összefüggésben
közelebbről egy olyan lehetséges jogalkotási kezdeményezésre utal, amely a
nagy felbontású műholdas adatok kereskedelmi célokra történő
előállítását és terjesztését célozná. 
(2)       A Tanács az uniós
űripari politikáról szóló közleményre vonatkozó,
2013. május 30-i következtetéseiben elismeri, hogy a világűrrel
kapcsolatos tevékenységek biztonságának, védelmének és fenntarthatóságának,
valamint gazdasági fejlődésének biztosítása érdekében meg kell vizsgálni a
hatályban lévő jogi keretet, és üdvözli a Bizottság azon szándékát, hogy
megvizsgálja, szükség van-e egy, az űrrel kapcsolatos kérdésekre vonatkozó
jogalkotási keret kidolgozására a belső piac megfelelő
működésének biztosításával összefüggésben és betartva a szubszidiaritás
elvét.
(3)       Az
1159/2013/EU felhatalmazáson alapuló bizottsági rendelet[5] megengedi, hogy a GMES
és a Kopernikusz programokkal összefüggő adatok ki legyenek zárva ezen
irányelv hatályából.
(4)       A nagy felbontású
műholdas adatok kereskedelmi szereplők általi terjesztését eddig azok
a tagállamok szabályozták egyedileg, amelyekben a szereplők be vannak
jegyezve.
(5)       A nagy felbontású
műholdas adatok kezelésére, valamint az ezen adatokra épülő
szolgáltatásokra és termékekre vonatkozó nemzeti szintű szabályozás
tekintetében nem létezik közös megközelítés. Ennek következtében az Unióban a
szabályozási keret széttagolt, a koherencia, az átláthatóság és a kiszámíthatóság
hiánya jellemzi, ez pedig akadályozza a piac teljes körű kibontakozását.
(6)       Egyre emelkedik azon
tagállamok száma, amelyek képesek nagy felbontású műholdas adatokat
kezelni, a nemzeti szabályozási keretrendszerek pedig egyre inkább eltérnek egymástól.
Ennek következtében a szabályozási keret széttagoltsága újabb akadályokat
teremt a belső piacon és még jobban akadályozza a versenyképességet.
(7)       E problémák leküzdése
érdekében ezen irányelv várhatóan biztosítania fogja a nagy felbontású
műholdas adatok és azok származékos termékei belső piacának
megfelelő működését és fejlesztését egy, az egész Unióra
kiterjedő, átlátható, pártatlan és következetes jogi keret
megteremtésével. A nagy felbontású műholdas adatok terjesztésére vonatkozó
tagállami jogszabályok közelítése az adatok terjesztésének ellenőrzésére
irányuló eljárások koherenciájának biztosítása érdekében csökkenteni fogja az
ágazatot gátló bürokratikus akadályokat, és megkönnyíti a jogszabályi
követelményeknek való megfelelést. Az irányelv javítani fogja az üzlet
kiszámíthatóságát, mivel egyértelműbbek lesznek a vállalkozások
alapítására és működtetésére vonatkozó feltételek. 
(8)       A nagy felbontású
műholdas adatok, valamint a származékos termékek és szolgáltatások
működő belső piaca elősegítené egy versenyképes űr- és
szolgáltatási ágazat kialakulását az Unióban, maximalizálná az uniós vállalatok
azon lehetőségeit, hogy innovatív Föld-megfigyelési rendszereket és
szolgáltatásokat fejlesszenek ki és biztosítsanak, valamint ösztönözné a nagy
felbontású műholdas adatok felhasználását. Ezért egy olyan, a nagy
felbontású műholdas adatokra vonatkozó egységes uniós szabványra van
szükség, amely egyben a nagy felbontású műholdas adatok nem szándékos
nyilvánosságra kerüléséből eredő kockázatokat is tükrözi.
(9)       A nagy felbontású
műholdas adatokra vonatkozó egységes uniós szabvány bevezetése érdekében
meg kell határozni a nagy felbontású műholdas adatok fogalmát, és e
fogalommeghatározásnak a Föld-megfigyelési adatok előállításához használt
Föld-megfigyelési rendszernek, a rendszer érzékelőinek és az
érzékelők üzemmódjainak műszaki jellemzőin kell alapulnia. A
Föld-megfigyelési rendszernek, a rendszer érzékelőinek és az
érzékelők üzemmódjainak olyan műszaki jellemzőit kell figyelembe
venni, mint a spektrális felbontás, a spektrális lefedettség, a térbeli
felbontás, a radiometriás felbontás, az időbeli felbontás és a
helymeghatározás pontossága. A fogalommeghatározásnak azon kell alapulnia, hogy
a globális piacokon rendelkezésre állnak-e hasonló Föld-megfigyelési adatok,
valamint figyelembe kell vennie az Unió vagy a tagállamok érdekeinek – köztük a
bel- és a külbiztonsági érdekek – esetleges sérelmét, amely a Föld-megfigyelési
adatok terjesztéséből származhat. E fogalommeghatározás alapján nemcsak a nagy
felbontású, hanem más Föld-megfigyelési műholdas adatokat is meg lehet
határozni, és garantálható ezen adatok szabad forgalmazása, mivel nem sértik a
fent említett érdekeket.
(10)     A nagy felbontású
műholdas adatok terjesztésével összefüggő valamennyi releváns változó
értékelésének lehetősége elvileg pontos értékelést tesz lehetővé, ami
ösztönzi a nagy felbontású műholdas adatok felhasználását, és így a
lehető legnagyobb kereskedelmi előnyt biztosítja az érintett
vállalkozások számára. Biztonsági szempontból eredményesebb magának a
terjesztésnek az értékelése, mint egy csupán a nagy felbontású műholdas
adatokon alapuló értékelés.
(11)     A nagy felbontású
műholdas adatoknak az első piacra lépéskor, egy külön erre a célra
kidolgozott átvilágítási eljárás során való átvilágítása garantáltan ösztönzi a
nagy felbontású műholdas adatok felhasználását, megerősíti az uniós
Föld-megfigyelési piacokat, ugyanakkor megelőzi az Unió, illetve egy vagy
több tagállam érdekeinek sérelmét. Az átvilágítási eljárás során alkalmazandó
kritériumoknak a nagy felbontású műholdas adatok terjesztésének valamennyi
lényeges tényezőjét figyelembe kell venniük annak érdekében, hogy e
kritériumokat meghatározva és az eredményként kapott normákat a
legmegfelelőbb eljárásban egyesítve a tagállamok a legalkalmasabb
feltételeket tudják megállapítani. A kritériumoknak le kell írniuk a tervezett
terjesztés metaadatait, ami biztosítja, hogy az átvilágítást maguknak a nagy
felbontású műholdas adatoknak az értékelése nélkül, így a szóban forgó
adatok tényleges előállítása és terjesztése előtt el lehessen
végezni. Az átvilágítási eljárás – különösen átláthatósága és az
egyértelmű eredmények előállítására való képessége révén, amelyek
gyors és automatikus végrehajtást tesznek lehetővé – hatékony
szűrőrendszer, amely ösztönzi fogja a nagy felbontású műholdas
adatok kereskedelmi célú felhasználását, valamint az érintett vállalkozásokat.
(12)     Annak érdekében, hogy az
üzleti és az adminisztratív igényeket a lehető legeredményesebben és
leghatékonyabban lehessen kielégíteni, a tagállamok lehetővé tehetik, hogy
az átvilágítási eljárást maga az érintett adatszolgáltató vagy valamely más
megfelelő magánjogi szervezet hajtsa végre.
(13)     Míg az átvilágítási eljárásra
vonatkozó egyes kritériumok és operatív szabályok az esetek nagy többségében
lehetővé tennék a nagy felbontású műholdas adatok terjesztését,
továbbra is szükség lenne egy engedélyezési eljárásra, amelynek során eseti
alapon, az adott eset összes körülményét figyelembe véve mélyreható értékelésre
kerülne sor, hogy ösztönözni lehessen a nagy felbontású műholdas adatok
terjesztését. Ez az irányelv felsorolja azokat az érdekeket, amelyek egy
elutasítás alapját képezhetik.
(14)     Az ezen irányelvnek való
megfelelés érdekében a tagállamok által bevezetett közigazgatási eljárások és
különösen az engedélyezési eljárás tekintetében a tagállamoknak
szabályszerű közigazgatási eljárást kell lefolytatniuk.
(15)     A harmadik országok által
működtetett Föld-megfigyelési rendszerek által előállított nagy
felbontású műholdas adatok szabad forgalmazásának biztosítása érdekében
ezen irányelv megállapítja, hogy a tagállamok mely feltételek mellett nem
tilthatják meg, nem korlátozhatják és nem akadályozhatják a szóban forgó adatok
szabad forgalmát.
(16)     Ezen irányelv a rendszeres
felülvizsgálatára vonatkozó rendelkezést is tartalmaz annak érdekében, hogy
lépést tartson a technológiai fejlődéssel és a világpiacokon rendelkezésre
álló nagy felbontású műholdas adatok kínálatával.
(17)     Annak érdekében, hogy a
Bizottság figyelemmel kísérhesse a végrehajtási folyamatot, a tagállamok
számára elő kell írni, hogy lássák el a Bizottságot a szükséges
információkkal ahhoz, hogy felmérje a nagy felbontású műholdas adatok
uniós piacának alakulását. 
(18)     Ez az irányelv nem érinti a
tagállamok külpolitikai és nemzetbiztonsági hatáskörét, és nem is
értelmezhető olyan módon, amely megakadályozná a tagállamokat abban, hogy
hatáskörüket gyakorolják e téren vagy figyelembe vegyék az Unió biztonsági és
külpolitikai érdekeit.
(19)     Ezen irányelv rendelkezései nem
sérthetik a szerződési jog és bármely más területre vonatkozó egyéb jog –
többek között a versenyjog, a szellemi vagy ipari tulajdonjog, a titoktartás,
az üzleti titok, a magánszféra védelme, valamint a fogyasztói jogok – általános
szabályainak alkalmazását.
(20)     Az Európai Parlament és a
Tanács 2006/123/EK irányelvét[6]
kell alkalmazni a nagy felbontású Föld-megfigyelési műholdas adatokat
kereskedelmi célokra terjesztő szolgáltatásra. A
2006/123/EK irányelv, illetve ezen irányelv valamely rendelkezése közötti
ellentmondás esetén ezen irányelv rendelkezései az irányadók.
(21)     Ez az irányelv nem vonatkozik
a műhold üzemeltetője és az adatszolgáltató közötti bármely olyan
szolgáltatásra, amely lehetővé teszi, hogy az adatszolgáltató hozzáférjen
a nagy felbontású műholdas adatokhoz. Amennyiben az adatszolgáltató
szolgáltatást nyújt a Föld-megfigyelési rendszernek, a vonatkozó
szerződést a hatályos közbeszerzési jogszabályok szerint kell odaítélni az
adatszolgáltatónak.
(22)     Az egyéneknek a személyes
adatok feldolgozása tekintetében való védelméről, valamint az ilyen adatok
áramlásáról szóló uniós jogszabályokat, különösen a 95/46/EK európai
parlamenti és tanácsi irányelvet[7]
és a személyes adatok közösségi intézmények és szervek által történő
feldolgozása tekintetében az egyének védelméről, valamint az ilyen adatok
szabad áramlásáról szóló, 2000. december 18-i 45/2001/EK európai
parlamenti és tanácsi rendeletet[8]
alkalmazni kell.
(23)     Mivel ezen irányelv célját,
nevezetesen a Föld-megfigyelési adatok belső piaca működésének
biztosítását – mint arról a meglévő tagállami szabályozások eltérései és
széttagoltsága is tanúskodik – a tagállamok nem tudják kielégítően megvalósítani,
ugyanakkor ez a cél a bürokratikus akadályok csökkentése és a vállalkozások
feltételeinek javítása révén uniós szinten jobban megvalósítható, az Európai
Unióról szóló szerződés 5. cikkében foglalt szubszidiaritási elvnek
megfelelően hozott uniós intézkedések arányosnak tekinthetők. Az
említett cikkben foglalt arányosság elvének megfelelően ez az irányelv nem
lépi túl az e cél eléréséhez szükséges mértéket.
(24)     A tagállamok és a Bizottság
magyarázó dokumentumokról szóló 2011. szeptember 28-i együttes
politikai nyilatkozatának[9]
megfelelően a tagállamok vállalták, hogy indokolt esetben az átültető
intézkedéseikről szóló értesítéshez az irányelv egyes elemei és az azt
átültető nemzeti jogi eszköz megfelelő részei közötti kapcsolatot
magyarázó egy vagy több dokumentumot mellékelnek. Ezen irányelv tekintetében a
jogalkotó az ilyen dokumentumok megküldését indokoltnak tekinti,
ELFOGADTA EZT AZ IRÁNYELVET:
1. cikk
Cél és tárgy
(1)                   
Ezen irányelv célja a Föld-megfigyelési adatok
belső piacának megvalósítása a terjesztésükre vonatkozó egyes szabályok
összehangolása révén.
(2)                   
Az (1) bekezdésben meghatározott cél elérése
érdekében ez az irányelv szabályokat és eljárásokat állapít meg a
Föld-megfigyelési műholdas adatok terjesztésére vonatkozóan.
2. cikk
Hatály
(1)                   
Ezt az irányelvet a Föld-megfigyelési rendszerek
által előállított Föld-megfigyelési adatok terjesztésére kell alkalmazni.
(2)                   
Ez az irányelv nem érinti a Föld-megfigyelési
rendszerek által előállított következő Föld-megfigyelési adatok
terjesztését:
a)      a GMES programmal összefüggő, az 1159/2013/EU felhatalmazáson
alapuló bizottsági rendelet[10]
és a 911/2010/EU európai parlamenti és tanácsi rendelet[11] szerinti adatok,
amelyekre a megfelelő adat- és információkezelési politika vonatkozik;
b)      a Copernicus programmal összefüggő,
a [COM NB][12]
és a 377/2014/EU európai parlamenti és tanácsi rendelet[13] szerinti adatok,
amelyekre a Copernicus program adat- és információkezelési politikája
vonatkozik.
(3)                   
Ez az irányelv nem vonatkozik az
(1) bekezdésben említett műholdas adatok terjesztésére, amennyiben az
ilyen terjesztés az Európai Unió vagy egy vagy több tagállam által vagy nevében
vagy felügyelete alatt történik biztonsági és védelmi célból.
3. cikk
Fogalommeghatározások
Ezen irányelv alkalmazásában:
1.           „Föld-megfigyelési rendszer”: olyan
Föld körüli pályán mozgó közlekedési rendszer, műhold vagy műholdak
konstellációja, amely egy vagy több érzékelő segítségével képes arra, hogy
Föld-megfigyelési adatokat állítson elő;
2.           „Föld-megfigyelési adatok”: egy
Föld-megfigyelési rendszer egy vagy több érzékelője által előállított
jelekből feldolgozott adatok, valamint az azokból származtatott
információk, függetlenül a feldolgozottságuk fokától, valamint tárolásuk és
ábrázolásuk típusától;
3.           „nagy felbontású műholdas
adatok”: a 4. cikkben meghatározott Föld-megfigyelési adatok;
4.           „adatszolgáltató”: olyan természetes
vagy jogi személy, aki vagy amely közvetlenül vagy egy Föld-megfigyelési
rendszer üzemeltetőjén keresztül hozzáfér olyan nagy felbontású
műholdas adatokhoz, amelyek nem estek át a 7. és a 8. cikkben említett
átvilágítási és engedélyezési eljáráson, és ügyfele kérésére vagy saját
kezdeményezésre terjeszti azokat;
5.           „érzékelő”: egy
Föld-megfigyelési rendszer olyan része, amely valamely spektrumtartományba
tartozó elektromágneses hullámokat vagy nehézségi erőtereket rögzít és
ezáltal Föld-megfigyelési adatokat állít elő;
6.           „érzékelő üzemmódja”: az,
ahogyan egy vagy több érzékelő adott Föld-megfigyelési adatszerzés
tekintetében Föld-megfigyelési adatokat állít elő;
7.           „terjesztés”: az a cselekmény,
amelynek során egy adatszolgáltató harmadik fél számára hozzáférhetővé
teszi a Föld megfigyelése nyomán előállított nagy felbontású műholdas
adatokat;
8.           „bizalmas adatok terjesztése”: olyan
terjesztés, amely különféle mértékben sértheti az Unió vagy a tagállamok
érdekeit, köztük bel- és külbiztonsági érdekeit.
4. cikk
A nagy felbontású műholdas adatok meghatározása
A nagy felbontású műholdas adatok
meghatározása pontos műszaki előírások alapján történik. Ezeket a
műszaki előírásokat a melléklet tartalmazza.
5. cikk
A Föld-megfigyelési adatok terjesztése 
A tagállamok nem tiltják meg és nem
korlátozzák vagy akadályozzák más módon a nagy felbontású műholdas
adatoktól eltérő adatok terjesztését vagy szabad forgalmát azzal az
indokkal, hogy terjesztésük bizalmasnak minősül.
6. cikk
A nagy felbontású műholdas adatok terjesztése 
(1)                   
A tagállamok gondoskodnak arról, hogy a tagállamok
valamelyikének területéről működtetett Föld-megfigyelési rendszer
által előállított nagy felbontású műholdas adatokat területükön ne
terjesszék az illetékes nemzeti hatóságok megfelelő ellenőrzése
nélkül.
(2)                   
A tagállamok gondoskodnak arról, hogy amennyiben
területükön adatszolgáltató működik, az (1) bekezdésben említett
adatok terjesztése a 7. és a 8. cikkben megállapított átvilágítási,
illetve engedélyezési eljárás szerint történjen.
(3)                   
A tagállamok nem tiltják meg és nem korlátozzák
vagy akadályozzák a nagy felbontású műholdas adatok szabad forgalmát azzal
az indokkal, hogy terjesztésük bizalmasnak minősül, amennyiben az említett
terjesztés a 7. cikkben és a 8. cikkben megállapított eljárások
szerint jóváhagyásra került.
7. cikk
Átvilágítási eljárás
(1)                   
A tagállamok gondoskodnak arról, hogy területükön a
6. cikk (1) bekezdésében meghatározott adatok terjesztése
átvilágítási eljárás hatálya alá tartozzon.
(2)                   
Az átvilágítási eljárás eredményétől függ,
hogy a terjesztés nem bizalmasnak minősül és végrehajtható további
engedély nélkül, vagy bizalmasnak minősül és a 8. cikk szerint
engedélyt igényel.
(3)                   
Az átvilágítási eljárás, amelynek lehetővé
kell tennie egy metaadatokon alapuló előzetes vizsgálatot, a tervezett
terjesztés tekintetében az alábbi kritériumok vizsgálatából áll:
a)      a Föld-megfigyelési adatokat igénylő
fél kiléte;
b)      azon személyek és személyek kategóriái,
akik hozzáférhetnek a Föld-megfigyelési adatokhoz;
c)      az érzékelő működési és
feldolgozási üzemmódjának eredményeként kapott Föld-megfigyelési adatok által
jelentett információk jellemzői;
d)      a célterület, amelyre a Föld-megfigyelési
adatok vonatkoznak;
e)      a Föld-megfigyelési adatok
előállításának ideje, valamint az adatok előállítása és tervezett
terjesztése közti időeltérés;
f)       azok a földi vevőállomások,
amelyeknek a műhold továbbítja a Föld-megfigyelési adatokat.
(4)                   
A tagállamok meghatározzák a (3) bekezdésben
meghatározott kritériumokat, és megállapítják az arra vonatkozó operatív
szabályokat, hogy ezeket a kritériumokat miként kell az átvilágítási eljárás
keretében kombinálni. A kritériumokat és az operatív szabályokat a
következők alapján kell megállapítani:
a)      rendelkezésre állnak-e hasonló Föld-megfigyelési
adatok a világpiacokon;
b)      az uniós vagy tagállami érdekek – köztük
a bel- és a külbiztonsági érdekek – esetleges sérelme, amely a
Föld-megfigyelési adatok terjesztéséből származhat.
(5)                   
A tagállamok gondoskodnak arról, hogy a kritériumok
és az operatív szabályok nyilvánosan hozzáférhetők legyenek,
megkülönböztetésmentesen legyenek meghatározva és megállapítva, és ne adjanak
mérlegelési lehetőséget arra vonatkozóan, hogy a terjesztés bizalmas-e
vagy sem. 
(6)                   
A tagállamok meghatározzák az átvilágítási eljárás
elvégzéséért felelős megfelelő magán- vagy állami szervezetet. Ez a
szervezet haladéktalanul értesíti a kérelmező felet az átvilágítási
eljárás eredményéről.
8. cikk
Engedélyezési eljárás
(1)                   
A tagállamok engedélyezési eljárást állapítanak
meg, amellyel az illetékes nemzeti hatóság engedélyezheti a 7. cikkben
meghatározott átvilágítási eljárás szerint bizalmasnak minősülő
terjesztést.
(2)                   
Az (1) bekezdés alkalmazásában a bizalmas
terjesztést végrehajtani kívánó adatszolgáltató kérelmet nyújt be az illetékes
tagállami hatósághoz.
(3)                   
Az illetékes tagállami hatóság elutasíthatja a nagy
felbontású műholdas adatok terjesztésének engedélyezésére irányuló
kérelmet, amennyiben úgy ítéli meg, hogy az említett terjesztés sértheti a
következők valamelyikét:
a)      az Unió vagy egy tagállam alapvető
biztonsági érdekei;
b)      az Unió vagy egy tagállam alapvető
külpolitikai érdekei;
c)      az Unió vagy egy tagállam alapvető
közbiztonsági érdekei.
(4)                   
Ha az illetékes tagállami hatóság megállapítja,
hogy a kérelem elutasítására vonatkozó, a (3) bekezdésben felsorolt
jogalapok egyike sem alkalmazható, akkor engedélyezi a szóban forgó
terjesztést.
(5)                   
A kérelem engedélyezése során az illetékes
tagállami hatóság előírhat bizonyos feltételeket a (3) bekezdésben
megállapított célok elérése érdekében. Az ilyen feltételek objektív
kritériumokon kell, hogy alapuljanak, és nem lehetnek megkülönböztető
jellegűek. 
(6)                   
A kérelem engedélyezése során az illetékes
tagállami hatóság határozhat úgy, hogy konzultál a nagy felbontású
műholdas adatok első terjesztése által érintett tagállam illetékes
hatóságával.
(7)                   
A tagállamok egyetlen közigazgatási eljárásban
engedélyezhetik az adatok rendszeres időközönként történő
terjesztését vagy nagy célterületet képviselő adatok terjesztését.
(8)                   
A tagállamok gondoskodnak arról, hogy az illetékes
tagállami hatóság a lehető leghamarabb, de legkésőbb a
(2) bekezdésben említett kérelem kézhezvételétől számított hét napon
belül meghozza a (3) bekezdésben említett határozatot. Az illetékes
tagállami hatóság értesíti az adatszolgáltatót a határozatról.
(9)                   
A tagállamok lehetőséget biztosítanak az
illetékes tagállami hatóság (3) és (5) bekezdésben említett határozatai
elleni fellebbezésre.
(10)               
A tagállamok díjat számíthatnak fel a
(2) bekezdésben említett kérelmek után, de annak ésszerű
mértékűnek és az illetékes tagállami hatóság engedélyezési eljárásának
költségeivel arányosnak kell lennie.
9. cikk
Harmadik országokból származó nagy felbontású műholdas adatok
A tagállamok nem tiltják meg és nem
korlátozzák vagy akadályozzák a harmadik országokban működtetett
Föld-megfigyelési rendszerek által előállított nagy felbontású
műholdas adatok szabad forgalmát azzal az indokkal, hogy azok bizalmasnak
minősülnek, amennyiben a nagy felbontású műholdas adatok terjesztése
jóváhagyásra került, és azt ténylegesen felügyeli azon tagállam illetékes
tagállami hatósága, amelyben a harmadik országból származó nagy felbontású
műholdas adatokat terjesztő adatszolgáltató székhellyel rendelkezik.
10. cikk
Illetékes tagállami hatóságok
(1)                   
A tagállamok kijelölik az ezen irányelv végrehajtásáért
felelős illetékes tagállami hatóságot vagy hatóságokat.
(2)                   
A 8. cikk alkalmazásában az illetékes
tagállami hatóság azon tagállam illetékes tagállami hatósága, amelyben az
adatszolgáltató székhellyel rendelkezik. 
11. cikk
A tagállamok beszámolója
(1)                   
A tagállamok a következő információkat
megküldik a Bizottságnak:
a)      a területükről működtetett,
nagy felbontású műholdas adatokat előállító Föld-megfigyelési
rendszerek és a megfelelő műhold-üzemeltetők listája;
b)      a területükön működő
adatszolgáltatók listája;
c)      a 10. cikkben említett kijelölt illetékes
tagállami hatóságok.
(2)                   
A tagállamok évente statisztikai adatokat
továbbítanak a Bizottságnak a 7. cikkben említett átvilágítási eljárásról
és a 8. cikkben említett engedélyezési eljárásról, és ennek során többek
között a következő információkat juttatják el:
a)      az átvilágított adattranzakciók összes
száma;
b)      az átvilágítási eljárások hány
százalékánál állapították meg azt, hogy a terjesztés nem bizalmas, és hány
százalékánál azt, hogy bizalmas;
c)      a Föld-megfigyelési adatokat igénylő
felek hány százaléka belföldi, hány százaléka külföldi, de uniós tagállambeli,
illetve hány százaléka Unión kívüli országbeli a 7. cikk
(3) bekezdésének a) pontjának megfelelően;
d)      az engedély iránti kérelmek száma
összesen; 
e)      a terjesztési engedélyek iránti
elutasított kérelmek százaléka.
(3)                   
A tagállamok az (1) és a (2) bekezdésben
említett információkat elektronikus formátumban biztosítják.
12. cikk
Felülvizsgálat
A Bizottság a 13. cikkben előírt
átültetési határidőtől számított három éven belül jelentést küld az
Európai Parlament és a Tanács részére ezen irányelv végrehajtásáról.
13. cikk
Átültetés
(1)                   
A tagállamok hatályba léptetik azokat a törvényi,
rendeleti és közigazgatási rendelkezéseket, amelyek szükségesek ahhoz, hogy
ennek az irányelvnek legkésőbb 2017. december 31-ig
megfeleljenek. E rendelkezések szövegét haladéktalanul megküldik a Bizottság
számára. 
(2)                   
Amikor a tagállamok elfogadják ezeket a
rendelkezéseket, azokban hivatkozni kell erre az irányelvre, vagy azokhoz
hivatalos kihirdetésük alkalmával ilyen hivatkozást kell fűzni. A
hivatkozás módját a tagállamok határozzák meg.
(3)                   
A tagállamok közlik a Bizottsággal nemzeti joguk
azon főbb rendelkezéseinek szövegét, amelyeket az ezen irányelv által
szabályozott területen fogadnak el.
14. cikk
Hatálybalépés
Ez az irányelv az Európai Unió Hivatalos
Lapjában való kihirdetését követő huszadik napon lép hatályba.
15. cikk
Címzettek
Ennek az
irányelvnek a tagállamok a címzettjei.
Kelt Brüsszelben, -án/-én.
az Európai Parlament részéről                      a
Tanács részéről
az elnök                                                          az
elnök
EGYSZERŰSÍTETT PÉNZÜGYI
KIMUTATÁS
(felhasználandó a
Bizottság bármely olyan, általános jelentőséggel bíró belső
határozata esetében, amely költségvetési hatást eredményez az igazgatási,
illetve az emberi erőforrásra vonatkozó előirányzatok tekintetében,
kivéve, ha ettől eltérő pénzügyi kimutatás alkalmazása indokolt – a
belső szabályok 27. cikke)
1.   A
határozattervezet címe:
AZ EURÓPAI PARLAMENT ÉS A TANÁCS IRÁNYELVE
a Föld-megfigyelési műholdas adatok kereskedelmi célú terjesztéséről
2.   Érintett
szakpolitikai terület(ek) és a tevékenységalapú költségvetés-tervezés (ABB)
keretébe tartozó kapcsolódó tevékenység(ek):
Szakpolitikai területek: Űrpolitika és belső piac
ABB: Emberi erőforrások és egyéb igazgatási kiadások
3.   Jogalap
      ¨ Igazgatási autonómia                      X Egyéb (kérjük,
részletezze): EUMSZ 114. cikk
4.   Leírás
és indokok:
A Bizottságnak az Európai Unió űripari politikájáról szóló, „Az
űrágazatban rejlő gazdasági növekedési potenciál kibontakoztatása”
című, 2013. februári közleményével összhangban a Vállalkozáspolitikai
és Ipari Főigazgatóság irányelvjavaslatot készített a műholdas
Föld-megfigyelési adatok kereskedelmi célú terjesztéséről. Az irányelv a
kereskedelmi célú műholdas adatok és a kapcsolódó szolgáltatások
belső piaca megfelelő működésének és fejlesztésének
biztosítására törekszik egy valamennyi tagállamra kiterjedő, átlátható,
kiszámítható, pártatlan és koherens jogi keret megteremtése révén.
5.   Időtartam
és becsült pénzügyi hatás:
5.1.        Alkalmazási időszak:
¨      Meghatározott
időtartamra vonatkozó határozat: [dátum]-tól/től [dátum]-ig
hatályos határozat
X      Határozatlan
időtartamra vonatkozó határozat: 2015.1.1-jétől kezdődő
hatállyal
5.2.        Becsült
költségvetési hatás:
             
A határozattervezet a következőket vonja maga után:
¨      megtakarítás
X      többletköltség (kérjük, jelölje meg a többéves pénzügyi keret
érintett fejezetét vagy fejezeteit):           5. fejezet
Töltse ki a mellékletben található
táblázatot az igazgatási, illetve az emberi erőforrásokra vonatkozó
előirányzatok tekintetében becsült pénzügyi hatásról. Amennyiben a
határozattervezet határozatlan időtartamra vonatkozik, a költségeket fel
kell tüntetni a kialakítás minden évére és a teljes körű működés
minden évére (a teljes/éves költségre vonatkozó oszlopban).
5.3.        Harmadik
féltől származó hozzájárulás a határozattervezet finanszírozásához:
Ha a javaslat a
tagállamok vagy egy más szerv (kérjük, nevezze meg az adott szervet) általi
társfinanszírozást igényel, kérjük, tüntesse fel a társfinanszírozás becsült
szintjét, amennyiben az ismert.
előirányzatok, millió EUR (három tizedesjegyig)
   || n. év || n+1. év || n+2. év || n+3. év || n+4. év || n+5. év || n+6. év || Összesen 
 Tüntesse fel a társfinanszírozás forrását/a társfinanszírozó szervet ||   ||   ||   ||   ||   ||   ||   ||   
 Társfinanszírozott előirányzatok ÖSSZESEN ||   ||   ||   ||   ||   ||   ||   ||   
5.4.        A számadatok magyarázata:
A személyzeti
költségek átlagos összege az alábbi oldal alján található:
http://www.cc.cec/budg/pre/legalbasis/pre-040-020_preparation_en.html
A javaslatnak nincs költségvetési vonzata az operatív
előirányzatok vagy az igazgatási előirányzatok tekintetében. A
költségvetési vonzat az emberi erőforrásokkal kapcsolatos és egyéb
igazgatási kiadásokra korlátozódik, amelyek a Bizottságnál a javasolt jogi
eszköz értelmében rá rótt kötelezettségei teljesítésének – azaz a jogalkotási
aktusok nyomon követésének, értékelésének és adott esetben felülvizsgálatának
vagy aktualizálásának – biztosításával összefüggésben merülnek fel. A
költségvetési vonzat összességében igen elenyésző, csak körülbelül
0,3 M EUR összeget ér el a 2014–2020 közötti többéves pénzügyi keret
során.
6.   A
jelenlegi többéves pénzügyi kerettel való összeegyeztethetőség:
X       A javaslat
összeegyeztethető a jelenlegi pénzügyi programozással.
¨      A javaslat megkívánja a többéves pénzügyi keret vonatkozó
fejezetének átdolgozását.
¨      A javaslat maga után vonja a rugalmassági eszköz igénybevételét
vagy a többéves pénzügyi keret felülvizsgálatát[14].
7.   A
megtakarítások és a többletköltségek hatása a források elosztására:
X       A forrásokat a szolgálatokon belüli
átcsoportosítás útján kell előteremteni.
¨      A forrásokat már hozzárendelték az érintett szolgálatokhoz.
¨      A források a következő éves elosztási eljárás keretében
igénylendők.
A szükséges
emberi és igazgatási erőforrásokat az irányító főigazgatóság számára
az éves elosztási eljárás keretében juttatható összegből kell biztosítani,
figyelembe véve a költségvetési korlátokat.
MELLÉKLET:
A BECSÜLT PÉNZÜGYI HATÁS (megtakarítások és többletköltségek) AZ
IGAZGATÁSI, ILLETVE AZ EMBERI ERŐFORRÁSRA VONATKOZÓ ELŐIRÁNYZATOK
TEKINTETÉBEN
TME=teljes munkaidős egyenérték              XX az érintett
szakpolitikai terület vagy költségvetési cím                                                                                                     millió EUR (3
tizedesjegyig)
 Teljes munkaidős egyenértékben kifejezett személyi állomány (TME)/év || N. év (2014) || n+1. év || n+2. év || n+3. év || n+4. év || n+5. év || n+6. év || Összesen 
 5. fejezet || TME || Előirányzat || TME || Előirányzat || TME || Előirányzat || TME || Előirányzat || TME || Előirányzat || TME || Előirányzat || TME || Előirányzat ||   ||   
 Létszámtervben szereplő álláshelyek (tisztviselők, illetve ideiglenes alkalmazottak) 
 XX 01 01 01 (a központban és a bizottsági képviseleteken) ||   ||   ||   ||   ||   ||   ||  0,25 ||  0,033 ||  0,25 ||  0,033 ||  0,25 ||  0,033 ||   0,25 ||  0,033 || 1 AD || 0,132 
 XX 01 01 02 (a küldöttségeknél) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Külső munkatársak ||   
 XX 01 02 01 (a teljes keretből) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 XX 01 02 02 (a küldöttségeknél) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Egyéb költségvetési tétel (kérjük megnevezni) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 5. FEJEZET részösszege ||   ||   ||   ||   ||   ||   ||  0,25 ||  0,033 ||  0,25 ||  0,033 ||  0,25 ||  0,033 ||  0,25 ||  0,033 || 1 || 0,132 
 Az 5. fejezeten kívüli tételek ||   
 Létszámtervben szereplő álláshelyek (tisztviselők, illetve ideiglenes alkalmazottak) 
 XX 01 05 01 (közvetett kutatás) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 10 01 05 01 (közvetlen kutatás) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Külső munkatársak 
 XX 01 04 yy ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - a központban ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 - a küldöttségeknél ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 XX 01 05 02 (közvetett kutatás) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 10 01 05 02 (közvetlen kutatás) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Egyéb költségvetési tétel (kérjük megnevezni) ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 Az 5. fejezeten kívüli tételek részösszege ||   ||   ||   ||   ||   ||   ||   ||   ||   ||   ||   ||   ||   ||   ||   ||   
 ÖSSZESEN ||   ||   ||   ||   ||   ||   ||   ||   ||   ||   ||   ||   ||   ||   ||   ||   
A szükséges
emberi és igazgatási erőforrásokat az irányító főigazgatóság számára
az éves elosztási eljárás keretében juttatható összegből kell biztosítani,
figyelembe véve a költségvetési korlátokat.
Egyéb
igazgatási előirányzatok       XX az érintett szakpolitikai terület vagy
költségvetési cím                                                                                                                         millió
EUR (3 tizedesjegyig)   
   || n. év || n+1. év || n+2. év || n+3. év || n+4. év || n+5. év || n+6. év || ÖSSZESEN 
 5. fejezet ||   ||   ||   ||   ||   ||   ||   ||   
 Központ: ||   ||   ||   ||   ||   ||   ||   ||   
 XX 01 02 11 01 – Kiküldetési és reprezentációs költségek ||   ||   ||   ||  0,004 || 0,004  || 0,004  || 0,004  ||  0,016 
 XX 01 02 11 02 – Konferenciákkal és ülésekkel kapcsolatos költségek ||   ||   ||   ||   ||   ||   ||   ||   
 XX 01 02 11 03 – Bizottságok ||   ||   ||   ||   ||   ||   ||   ||   
 XX 01 02 11 04 – Tanulmányok és konzultációk ||   ||   ||   ||   ||   ||   || 0,15  ||  0,15 
 XX 01 03 01 03 – IKT felszerelések[15] ||   ||   ||   ||   ||   ||   ||   ||   
 XX 01 03 01 04 – IKT szolgáltatások2 ||   ||   ||   ||   ||   ||   ||   ||   
 Egyéb költségvetési tétel (szükség esetén kérjük megnevezni) ||   ||   ||   ||   ||   ||   ||   ||   
 Küldöttségek: ||   ||   ||   ||   ||   ||   ||   ||   
 XX 01 02 12 01 – Kiküldetési, konferencia- és reprezentációs költségek ||   ||   ||   ||   ||   ||   ||   ||   
 XX 01 02 12 02 – A személyzet továbbképzése ||   ||   ||   ||   ||   ||   ||   ||   
 XX 01 03 02 01 – Ingatlanok vásárlása, bérlése és ezzel kapcsolatos kiadások ||   ||   ||   ||   ||   ||   ||   ||   
 XX 01 03 02 02 – Felszerelések, berendezés, készlet és szolgáltatások ||   ||   ||   ||   ||   ||   ||   ||   
 5. FEJEZET részösszege ||   ||   ||   ||  0,004 || 0,004  || 0,004  || 0,154  ||  0,166 
 Az 5. fejezeten kívüli tételek ||   ||   ||   ||   ||   ||   ||   ||   
 XX 01 04 yy – Technikai és igazgatási segítségnyújtás (a külső munkatársakat nem számítva) az operatív előirányzatokból (korábbi BA-tételek) ||   ||   ||   ||   ||   ||   ||   ||   
 - a központban ||   ||   ||   ||   ||   ||   ||   ||   
 - a küldöttségeknél ||   ||   ||   ||   ||   ||   ||   ||   
 XX 01 05 03 – A közvetett kutatással kapcsolatos egyéb igazgatási kiadások ||   ||   ||   ||   ||   ||   ||   ||   
 10 01 05 03 – A közvetlen kutatással kapcsolatos egyéb igazgatási kiadások ||   ||   ||   ||   ||   ||   ||   ||   
 Egyéb költségvetési tétel (szükség esetén kérjük megnevezni) ||   ||   ||   ||   ||   ||   ||   ||   
 Az 5. fejezeten kívüli tételek részösszege ||   ||   ||   ||   ||   ||   ||   ||   
 VÉGÖSSZEG ||   ||   ||   ||  0,037 || 0,037 || 0,037  || 0,187 || 0,298 
A szükséges emberi és igazgatási erőforrásokat az irányító
főigazgatóság számára az éves elosztási eljárás keretében juttatható
összegből kell biztosítani, figyelembe véve a költségvetési korlátokat. 
[1]               COM(2013) 108 final.
[2]               C–380/03. sz. Tobacco Advertising II ügy (EBHT 2006.,
I–11573. o., 80–81. szakasz.
[3]               HL C […], […], […]. o.
[4]               COM(2013) 108 final.
[5]               A Bizottság 2013. július 12-i
1159/2013/EU felhatalmazáson alapuló rendelete az európai
Föld-megfigyelési programról (GMES) szóló 911/2010/EU európai parlamenti és
tanácsi rendeletnek a GMES-felhasználókra vonatkozó nyilvántartásbavételi és
engedélyezési feltételek és a különös GMES-adatokhoz és a
GMES-szolgáltatásokból származó információkhoz való hozzáférés korlátozására
vonatkozó kritériumok meghatározása révén történő kiegészítéséről
(HL L 309., 2013.11.19., 1. o.).
[6]               Az Európai Parlament és a Tanács 2006. december 12-i
2006/123/EK irányelve a belső piaci szolgáltatásokról
(HL L 376, 2006.12.27., 36. o.).
[7]               Az Európai Parlament és a Tanács
1995. október 24-i 95/46/EK irányelve a személyes adatok
feldolgozása vonatkozásában az egyének védelméről és az ilyen adatok szabad
áramlásáról (HL L 281., 1995.11.23., 31. o.).
[8]               Az Európai Parlament és a Tanács
2000. december 18-i 45/2001/EK rendelete a személyes adatok
közösségi intézmények és szervek által történő feldolgozása tekintetében
az egyének védelméről, valamint az ilyen adatok szabad áramlásáról
(HL L 8., 2001.1.12., 1. o.).
[9]               HL C 369., 2011.12.17., 14. o.
[10]             A Bizottság 2013. július 12-i
1159/2013/EU felhatalmazáson alapuló rendelete az európai
Föld-megfigyelési programról (GMES) szóló 911/2010/EU európai parlamenti és
tanácsi rendeletnek a GMES-felhasználókra vonatkozó nyilvántartásbavételi és
engedélyezési feltételek és a különös GMES-adatokhoz és a
GMES-szolgáltatásokból származó információkhoz való hozzáférés korlátozására
vonatkozó kritériumok meghatározása révén történő kiegészítéséről
(HL L 309., 2013.11.19., 1. o.).
[11]             Az Európai Parlament és a Tanács
2010. szeptember 22-i 911/2010/EU rendelete az európai
Föld-megfigyelési programról (GMES) és annak kezdeti működéséről
(2011–2013) (HL L 276., 2010.10.20., 1. o.).
[12]             
[13]             Az Európai Parlament és a Tanács
2014. április 3-i 377/2014/EU rendelete a Kopernikusz-program
létrehozásáról és a 911/2010/EU rendelet hatályon kívül helyezéséről
(HL L 122., 2014.4.24., 44. o).
[14]             Lásd a 2007–2013-as időszakra vonatkozó intézményközi
megállapodás 19. és 24. pontját. 
[15]             IKT: információs és kommunikációs technológiák
MELLÉKLET
Műszaki előírás
A 4. cikkben említett műszaki
előírások a Föld-megfigyelési adatok előállításához használt
Föld-megfigyelési rendszernek, a rendszer érzékelőinek és az
érzékelők üzemmódjainak alábbi műszaki jellemzői:
a)           2,5 méteres vagy annál
pontosabb térbeli felbontás (a geometriai struktúrák felismerésére és
megkülönböztetésére való képesség bármelyik térbeli irányban);
b)           a 8–12 mikrométeres spektrális
(termális infravörös) tartományban 5 méteres vagy annál pontosabb térbeli
felbontás;
c)           az 1 milliméter–1 méteres
spektrális (mikrohullámú) tartományban 3 méteres vagy annál pontosabb
térbeli felbontás;
d)           a spektrális csatornák
(hiperspektrális érzékelők) száma > 49 és a térbeli felbontás 10 méter,
vagy
e)           a jellemző helymeghatározási
pontosság 5 méteres vagy annál nagyobb pontosság.